‘ঠাকুর’ এর কাছে কাতর প্রার্থনা অঙ্কুশের, কী এমন হল…

কলকাতা: ‘নারী চরিত্র বেজায় জটিল…’ (Naari Charitra Bejaay Jatil), কিশোর কুমারের কণ্ঠে ‘ওগো বধূ সুন্দরী’ ছবির গানে উত্তম কুমারের অভিনয় আজও শ্রোতা-অনুরাগীদের কাছে ‘হিট’। আর সেই গানের কথা ধার করেই আস্ত একটা সিনেমা বানিয়ে ফেলেছেন অঙ্কুশ। নারীদের চরিত্র নাকি বেজায় জটিল? যা নিয়ে পরিবারের অন্দরেই ঘোর বিপাকে অঙ্কুশ হাজরা (Ankush Hazra)। ঈশ্বরের কাছে অভিনেতার প্রার্থনা, ‘ঠাকুর, পৃথিবীর সমস্ত জটিল মহিলাদের সরল বানিয়ে দাও।’

আগামী ৯ জানুয়ারি প্রেক্ষাগৃহে মুক্তির আলো দেখতে চলেছে ‘নারী চরিত্র বেজায় জটিল…’।তার প্রাক্কালেই নতুন ঝলকে পেটে খিল ধরালেন অভিনেতা-প্রযোজক। যেখানে মেয়েদের মন বুঝতে অপারগ ঝন্টুর চরিত্রে ধরা দিলেন অঙ্কুশ।টিজারের শুরুতেই দেখা যায়, মা গঙ্গার কাছে নারীদের চরিত্রকে সহজ করার আবেদন জানাচ্ছে অঙ্কুশের চরিত্র। গঙ্গা নীরব থাকলেও মা কালী যে চুপ থাকার পাত্র নন, তা-ও বোঝা যায় মুহূর্তেই— ঝটপট কয়েকটি চড় পড়ে যায় অঙ্কুশের গালে। এবার ছবির টিজারেই অভিনেতা প্রশ্ন তুললেন ‘নারীদের মন বোঝার জন্যে পুরুষদের কী দরকার- সঠিক মন? সেই রহস্য ফাঁস হবে নতুন বছরে।